
Comisia pentru buget, finanţe şi bănci

Bucureşti 21.11.2001

Nr.22/724

Biroul Permanent

al

Camerei  Deputaţilor 

Vă înaintăm, alăturat, raportul asupra propunerii legislative privind scutirea de la plata taxei pe valoarea adăugată a lucrărilor de investiţii, de reparaţii capitale şi reparaţii curente în sistemul învăţământului de stat şi în cel particular acreditat, cu care comisia noastră a fost sesizată în fond cu adresa Biroului Permanent nr.242 din 30 septembrie 1999.

PREŞEDINTE,

Prof.dr. Florin Georgescu

RAPORT

asupra propunerii legislative privind scutirea de la plata taxei pe valoarea adăugată a lucrărilor de investiţii, de reparaţii capitale şi reparaţii curente în sistemul învăţământului de stat şi în cel particular acreditat

In urma examinării propunerii legislative privind scutirea de la plata taxei pe valoarea adăugată a lucrărilor de investiţii, de reparaţii capitale şi reparaţii curente în sistemul învăţământului de stat şi în cel particular acreditat, în şedinţa din 21 noiembrie 2001, comisia a hotărât, cu majoritate de voturi, că aceasta nu poate fi acceptată şi propune Plenului respingerea pentru următoarele motive:

1. Instituirea unui regim special pentru bunurile şi serviciile destinate învăţământului, înseamnă practic aplicarea cotei “O” de TVA pentru operaţiuni efectuate în ţară ceea ce contravine principiilor Direcţiei a VI-a a Consiliului Uniunii Europene care au stat la baza legislaţiei privitoare la taxa pe valoarea adăugată;

2. Sprijinirea unui sector de activitate nu se realizează prin măsuri fiscale, care sunt de natură să conducă la distorsiuni concurenţiale şi perturbarea mediului de afaceri. Învăţământul poate fi ajutat prin alocarea de fonduri suplimentare de la bugetul de stat necesare lucrărilor de investiţii, de reparaţii capitale şi curente, fără a apela la măsuri fiscale care ar putea afecta credibilitatea României în faţa Uniunii Europene;

3. Până la data aderării, România s-a angajat să continue armonizarea legislaţiei naţionale cu acquis-ul comunitar şi dezvoltarea infrastructurii instituţionale necesare implementării acestuia, în conformitate cu angajamentele asumate prin Acordul European.

Prezentul proiect de Lege face parte din categoria legilor ordinare.

PREŞEDINTE,

Prof.dr.Florin Georgescu
SECRETAR,

Dr. Akos Birtalan

Experţi parlamentari:

Onete Alexandru

Măţan Ofelia
